33. schôdza NR SR - 9.deň - B. popoludní
Dátum: 2025-04-08
Poslanec: Štefunko, Ivan (PS)
Druh vystúpenia: Vystúpenie v rozprave

94. Vážený pán podpredseda Národnej rady, vážené dámy, vážení páni, vitajte, pán minister! Týždeň sme sa nevideli. Pred týždňom som vás chválil, ako super je, že ste konečne predložili skrátené legislatívne konanie, ktoré si zaslúži tento titul. A tento týždeň ste to hneď vlastne dali dole, kde vlastne na výbore sme si preberali tento váš návrh na skrátené legislatívne konanie, kde ste povedali, že hrozia vážne hospodárske škody, ak práve teraz urýchlene nezačneme riešiť nájomné bývanie. Ste tu 18 mesiacov, 18 mesiacov ste mohli dať do legislatívneho plánu vášho ministerstva ten problém nájomného bývania, máte pravdepodobne na to nejaký odbor. Chápem, že riešite aj diaľnice, aj strategické investície a tak ďalej, ale viem si predstaviť, že je tam nejaký odbor, ktorý sa na toto špecializuje, vie si to naplánovať a vie to dať správne do Národnej rady. To znamená, že by sme mohli mať tri-štyri mesiace na to, aby sme sa porozprávali o tom, že akým spôsobom podporovať to nájomné bývanie, akým spôsobom komunikovať s obcami, s mestami, akým spôsobom vyberať tie pozemky, resp. akým spôsobom komunikovať s tými súkromnými investormi, ktorých teda chcete prilákať. Ako tomu správne rozumiem, to sa budeme baviť v prvom čítaní. Chcete zjednodušiť príchod investorov do tohoto veľkého segmentu nájomného bývania, ktorému ja veľmi fandím. Sám bývam v nájomnom byte. A myslím si, že to je ako aj dobré pre krajinu ako takú, kde ľudia nevlastnia len svoje nehnuteľnosti, ale sú oveľa viacej mobilní, či už v pohybe za prácou alebo majú iný cash flow na iné veci, ktoré si chcú dovoliť. No len viete, vy ste to nemohli tak spraviť, lebo normálne strany v normálnych krajinách, ale hlavne normálne strany majú svoj program, volebný program, na ktorom pracujú, ktorý updatujú, a tie normálne strany vedia, že v tomto volebnom období sa chcem venovať nájomnému bývaniu, lebo je to veľmi dôležitý problém, ktorý chceme vyriešiť. Len ja som vo vašom programe strany SMER, za stranu SMER ste, však(?), som nenašiel, že vašou prioritou je nájomné bývanie. Dokonca sa takéto veci riešia aj v koaličnej zmluve, respektíve v nejakom vládnom programe. Tam som to síce našiel, a keď ste to tam mali, tak ste sa mohli dohodnúť s koaličnými partnermi, kedy presne to chcete navrhnúť, túto novelu zákona, a v zásade kedy sa budeme tým zaoberať. Lenže, lenže proste je to tak, že niečo vás napadne, tak to začnete riešiť vtedy, vtedy, keď buď príde nejaký kontakt od investora, alebo príde nejaká, nejaký impulz z vonkajšieho prostredia. Skrátka to nie je plánované a ja som si teda, ako som povedal, minulý týždeň o vašom ministerstve myslel to, že to viete naplánovať, že ste dobrý stratég, však robíte aj tie strategické investície a tak ďalej. No ale keď som sa trošičku aj začítal, vy ste povedali, že teda musíme ísť skráteným legislatívnym konaním preto, lebo hrozia vážne hospodárske škody. Ale zase z nejakého dôvodu tieto veci urýchľujete a som sa dočítal, že to robíte preto, aby bolo dostupnejšie nájomné bývanie. Ale zároveň v doložke vplyvov, ktoré ste odflákli, je napísané, čuduj sa svete, že pre manželstvo a rodinu, čo je povinná doložka vplyvov, to nebude mať žiadny vplyv. To znamená, že my ideme stavať nájomné byty, ktoré všeobecne sa hovoria, že majú dobrý vplyv na stabilitu rodiny, lebo vlastne konečne mladí ľudia sa môžu odsťahovať od svojich rodičov a budovať si svoju vlastnú rodinu, a zároveň v doložke vplyvov vášho ministerstva to odfláknete a napíšete, že to žiadny vplyv nebude mať. Tak načo my robíme zákony v skrátenom legislatívnom konaní, keď to vlastne nemá vplyv na to, na čo by to vplyv malo mať? Takže summa summarum nebudem dlho predlžovať toto plakanie nad rozliatym mliekom, lebo pravdepodobne sa o obsahu budeme baviť neskôr. Znova tradičná výčitka, preháňate cez skrátené legislatívne konania to, čo si nezaslúži byť skrátené, čo má byť prediskutované, kde má byť naozaj odborná verejnosť, občianska spoločnosť, a dokonca aj záujmové združenia zahrnuté. Verím, že sa k tomu vyjadríte, pán minister, ak nie, tak sa teda vidíme tu pri prvom čítaní. Ďakujem veľmi pekne.